Nicolae Ciucă, președintele PNL, a declarat, vineri, la Iași, că, din discuțiile pe care liberalii le au cu oamenii de pe stradă, aceștia spun că nu mai vor „scandal” și „gâlceavă” și că s-au „săturat de tot acest circ politic”. Argumentul care trebuie prezentat cetățenilor, a subliniat Ciucă, ține de „faptele liberale”.
Nicolae Ciucă, aflat la Iași, a declarat, vineri, că electoratul „nu mai vrea scandal, nu mai vrea gâlceavă” și „circ politic”, ci stabilitate și proiecte.
Nicolae Ciucă a spus că a discutat cu liderii de filiale și cu conducerea de campanie a liberalilor pentru ca argumentul care trebuie adus în fața alegătorilor să fie faptele, „faptele administrației liberale”.
„Când stăm de vorbă cu oamenii pe stradă ne spun: ‘nu vrem scandal, nu vrem gâlceavă’. Ne-am săturat de tot acest circ politic. Vrem stabilitate, vrem proiecte, vrem să se întâmple lucruri pentru noi’. Am vorbit cu toți liderii fialialelor, cu toată conducerea de campanie a PNL să folosim faptele noastre, faptele administrației liberale pentru a argumenta de ce mergem în fața cetățenilor să le cerem votul.
Să se vadă foarte clar diferența de abordare, echilibrată, una orientată către dezvoltare, către bunăstare, orientată către atragerea de fonduri europene, de investiții străine, de chibzuință a banului public, astfel încât cetățenii să resimtă toate această angajare și responsabilitate a liderilor PNL”, a declarat Nicolae Ciucă la evenimentul de lansare a candidaților liberali la Iași.
„Despre asta e vorba în această campanie şi asta vor să audă românii de la noi”, a spus președintele PNL, care a explicat că alegerile locale și pentru Parlamentul European, la 9 iunie sunt rezultatul unor negocieri pentru „a pune în valoare legătura dintre fondurile UR și dezvoltare comuniților din județe”.
„Noi am considerat că este absolut necesar să punem în valoare legătura dintre fondurile europene și dezvoltarea comunităților din fiecare județ. Susținerea argumentată a ceea ce înseamnă beneficiile de când suntem în UE, în această perioadă în care toată lumea încearcă să schimbe percepțiile și să le ducă în altă parte, nu către valorile euro-atlantice”, a spus el.
Nicolae Ciucă a mai arătat că fondurile europene au oferit șansa României de a recupera decalajul economic față de restul țărilor din estul Europei, mai mult, reușind performanță economică, inclusiv prin exportul de produse de valoare.
„În acești ani, România a reușit să aibă șansa ca din fondurile europene să reducă decalajul de celelalte țări din regiunea de est a Europei, a reușit să devină a doua cea mai puternică economie din estul Europei, să nu mai fie doar exportator de materie primă ci să fie exportator de produse de complexitate medie și înaltă”, a spus liderul PNL.